Komisijos komunikatas Tarybai ir Europos Parlamentui - Europos imigracijos ir prieglobsčio pakto įgyvendinimo stebėjimo metodas /* KOM/2009/0266 galutinis */





[pic] | EUROPOS BENDRIJŲ KOMISIJA | Briuselis, 10.6.2009 KOM(2009) 266 galutinis KOMISIJOS KOMUNIKATAS TARYBAI IR EUROPOS PARLAMENTUI Europos imigracijos ir prieglobsčio pakto įgyvendinimo stebėjimo metodas KOMISIJOS KOMUNIKATAS TARYBAI IR EUROPOS PARLAMENTUI Europos imigracijos ir prieglobsčio pakto įgyvendinimo stebėjimo metodas 1. ĮVADAS 2008 m. spalio 15–16 d. Europos Vadovų Taryba priėmė Europos imigracijos ir prieglobsčio paktą[1], kurį rengiant remtasi 2008 m. birželio mėn. Komisijos paskelbtu komunikatu „Bendra Europos imigracijos politika. Principai, veiksmai ir priemonės“[2]. Atsižvelgiant į per dešimt metų jau padarytą pažangą, šis paktas – tai dar vienas žingsnis visapusiškos Europos Sąjungos migracijos politikos link. Europos Vadovų Taryba prisiima penkis pagrindinius įsipareigojimus, kurie bus toliau plėtojami ir įgyvendinami kaip konkrečios priemonės, visų pirma pagal programą, kuri pakeis Hagos programą: - organizuoti teisėtą imigraciją atsižvelgiant į prioritetus, poreikius bei priėmimo pajėgumus, kuriuos nustato kiekviena valstybė narė, ir skatinti integraciją; - kontroliuoti neteisėtą imigraciją užtikrinant, kad neteisėtai gyvenantys užsieniečiai grįžtų į savo kilmės šalis arba į tranzito šalį; - didinti sienų kontrolės veiksmingumą; - sukurti prieglobsčio Europą; - užmegzti visapusišką partnerystę su kilmės bei tranzito šalimis, kad būtų skatinama migracijos ir vystymosi sinergija. Priimdama paktą Europos Vadovų Taryba nusprendė rengti metinę diskusiją imigracijos politikos ir prieglobsčio politikos klausimais. Rengdama šią metinę diskusiją Europos Vadovų Taryba galės stebėti, kaip Europos Sąjunga ir valstybės narės įgyvendina šį paktą ir naują daugiametę laisvės, saugumo ir teisingumo programą, kuri nuo 2010 m. pakeis Hagos programą. Dėl šios diskusijos – Europos Vadovų Taryba pakte: - paragino Komisiją kasmet Tarybai pateikti valstybių narių pranešimais pagrįstą šio pakto ir programos, kuri pakeis Hagos programą, įgyvendinimo Europos Sąjungos ir valstybių narių lygiu ataskaitą, prireikus kartu su pasiūlymais ir rekomendacijomis. - pareiškė, kad diskusija, be kita ko, suteiks galimybę informuoti Europos Vadovų Tarybą apie kiekvienos valstybės narės numatytus svarbiausius pokyčius vykdant savo imigracijos ir prieglobsčio politiką. Siekdama pasirengti šiai diskusijai, Europos Vadovų Taryba Komisijos paprašė pasiūlyti Tarybai stebėjimo metodą. Šis komunikatas – tai atsakas į šį prašymą. Stebėjimo metodo tikslas, kaip nurodyta šiame komunikate, – pasirengti pirmajai Europos Vadovų Tarybos metinei diskusijai, kuri įvyks 2010 m. birželio mėn. Stebėjimo metodas – tai procesas, per kurį Komisija, remdamasi valstybių narių pranešimais ir faktine iš įvairių šaltinių gauta informacija, Tarybai parengs metinę ataskaitą (toliau – Komisijos metinė ataskaita), laikydamasi toliau nurodytos tvarkos ir terminų. 2. KOMISIJOS METINė ATASKAITA („REZULTATAS“) Atsižvelgiant į pakte aprašytą metinės diskusijos pobūdį, Komisijos metinę ataskaitą sudarys dvi dalys: - glausta politinės ataskaitos santrauka, kurioje nurodyti svarbiausi ataskaitiniu laikotarpiu įvykę pokyčiai ir svarbiausi pokyčiai, numatyti tiek ES, tiek valstybių narių lygiu, taip pat visos Komisijos pateiktos rekomendacijos; - ilgesnė ir išsamesnė ataskaita, kurioje nurodyti pagrindiniai veiksmai, kurių imtasi, ir svarbiausi su kiekvienu iš pakte nustatytų įsipareigojimų susiję pokyčiai, numatyti tiek ES, tiek valstybių narių lygiu. Nuo 2011 m. stebėjimo metodo taikymo sritis turėtų būti išplėsta į ją įtraukiant įsipareigojimus, prisiimtus pagal programą, kuri pakeis Hagos programą, ir pagal prie jos pridėtą veiksmų planą. Be to, stebėjimo metodas bus toliau tobulinamas ir plėtojamas atsižvelgiant į patirtį ir bendrą metodiką, pasiūlytą 2008 m. birželio mėn. Komisijos komunikate „Bendra Europos imigracijos politika. Principai, veiksmai ir priemonės“[3]. Visų pirma pakte ir programoje, kuri pakeis Hagos programą, nustatyti įsipareigojimai galėtų tapti bendraisiais tikslais ir rodikliais, kad būtų padidintas veiksmų, kurių imtasi, palyginamumas ir užtikrintas skaidrumas bei tarpusavio pasitikėjimas. Turėtų būti įtraukti visi nauji įsipareigojimai, dėl kurių susitaria Europos Vadovų Taryba. 3. KOMISIJOS METINėS ATASKAITOS INFORMACIJOS šALTINIAI („INDėLIS“) Stebėjimo metodui reikalingą informaciją turės teikti valstybės narės arba Komisija ją tiesiogiai gaus pasitelkdama mechanizmus, kurie yra ES migracijos politikos dalis. 3.1. Valstybių narių teiktina informacija Valstybės narės turės nurodyti pagrindinius veiksmus, kurių imtasi, ir svarbiausius numatomus pokyčius valstybės narės lygiu. Europos pakte nurodyta, kad Komisijos metinė ataskaita turėtų būti pagrįsta valstybių narių pranešimais. Todėl kompetentingos valstybių narių institucijos turėtų kasmet parengti pranešimą, kurį sudarytų glausta politinė ataskaita ir faktinė informacija. Valstybės narės bus paragintos šiuos pranešimus rengti pagal bendrą struktūrą. 2010 m. Komisijos ataskaitai skirta bendroji struktūra, kuri pateikiama priede, yra pagrįsta pakte nustatytais įsipareigojimais. Siekdama padidinti valstybių narių pranešimų palyginamumą, Komisija papildomų rekomendacijų pateiks 2009 m. rugsėjo mėn. valstybėms narėms skirtame oficialiame prašyme. Dabartinės ekonomikos krizės poveikis migracijos srautams pasijaus jau 2009 m. Tačiau, kaip nurodyta kitame skyriuje, suderinti Bendrijos 2009 m. statistiniai duomenys nebus parengti laiku (išskyrus prieglobsčio srities statistinius duomenis), kad į juos būtų galima atsižvelgti 2010 m. Komisijos metinėje ataskaitoje. Todėl Komisija, kaip nurodyta priede, valstybių narių prašys pateikti atitinkamus pirmojo 2009 m. pusmečio duomenis, jeigu jie bus surinkti. Renkant tokius duomenis darnieji standartai nebus taikomi, todėl duomenų nebus galima palyginti; vis dėlto pagal duomenis būtų galima nustatyti tendencijas. Valstybių narių pranešimai turėtų atitikti stebėjimo proceso poreikius, tačiau dėl jų neturėtų atsirasti didelės su ataskaitų rengimu susijusios naštos ar darbo dubliavimo. Todėl valstybės narės, teikdamos metinį pranešimą, galėtų, jeigu manytų, jog taip galima išvengti darbo dubliavimo, nurodyti faktinę informaciją, pateiktą atitinkamo nacionalinio informacijos centro, priklausančio Europos migracijos tinklui, parengtoje metinėje politinėje ataskaitoje. Tos ataskaitos – tai vienas iš keleto valstybių narių teikiamos informacijos šaltinių, kuriais Komisija gali tiesiogiai naudotis ir kurie aptariami kitame skyriuje. 3.2. Komisijos turima informacija Dėl statistinių duomenų – Statistikos reglamente (Nr. 862/2007) nurodoma rinkti suderintą ir palyginamą Bendrijos migracijos ir prieglobsčio suteikimo, taip pat susijusių procedūrų ir procesų statistiką[4]. Pagal reglamentą valstybės narės Komisijai (Eurostatui) turi teikti duomenis pagal nustatytus tvarkaraščius, kurie skiriasi atsižvelgiant į duomenų pobūdį – tam tikri prieglobsčio duomenys turi būti pateikti anksčiau nei migracijos duomenys[5]. Komisijos (Eurostato) skelbiami gauti duomenys, kurie jau naudojami kitoms ataskaitoms, pavyzdžiui, Europos migracijos tinklo statistinių duomenų ataskaitoms, rengti, bus svarbiausias stebėjimo metodo informacijos šaltinis. Kalbant apie prieglobstį, Komisijos metinėje ataskaitoje bus galima nurodyti palyginti naujus su prašymais suteikti prieglobstį ir pirmosios instancijos teismų sprendimais susijusius duomenis; į 2010 m. ataskaitą bus galima įtraukti bent pirmų trijų 2009 m. ketvirčių duomenis. Nors rengiant 2010 m. Komisijos ataskaitą dar nebus galima atsižvelgti į 2009 m. metinius duomenis, susijusius su galutiniais sprendimais dėl prašymų suteikti prieglobstį, tačiau Komisija sudarys sąlygas su jais susipažinti prieš Europos Vadovų Tarybos metinę diskusiją, vyksiančią 2010 m. birželio mėn. Deja, kita 2009 m. migracijos statistika dar nebus parengta, todėl 2010 m. Komisijos ataskaitoje į ją nebus atsižvelgta. Vis dėlto prieš metinę diskusiją Europos Vadovų Taryboje Komisija (Eurostatas) paskelbs 2009 m. duomenis, kuriuos pagal reglamentą valstybės narės Komisijai (Eurostatui) turi perduoti per tris mėnesius nuo ataskaitinių metų pabaigos (duomenis apie neteisėtą atvykimą bei buvimą ir apie grąžinimą). Informacijos apie teisinius ir politikos pokyčius šaltiniai pirmiausia yra: a) Metinės Europos migracijos tinklo (EMT) politinės ataskaitos. EMT tikslas – patenkinti Bendrijos institucijų ir valstybių narių valdžios institucijų informacijos poreikius teikiant naujausią, objektyvią, patikimą ir palyginamą informaciją apie migraciją ir prieglobstį, siekiant prisidėti prie politikos formavimo Europos Sąjungoje[6]. Kiekvienas nacionalinis informacijos centras (NIC) kiekvienais metais turi pateikti migracijos ir prieglobsčio padėties valstybėje narėje ataskaitą, į kurią turėtų būti įtraukti ir politikos pokyčiai[7]. Komisija paragins EMT iš naujo išnagrinėti jo metinėms politinėms ataskaitoms taikomus reikalavimus ir terminus, kad šios ataskaitos būtų naudingesnės taikant stebėjimo metodą. b) Valstybių narių teikiama informacija, susijusi su keturių Solidarumo ir migracijos srautų valdymo bendrosios programos fondų – Europos pabėgėlių fondo, Išorės sienų fondo, Europos fondo trečiųjų šalių piliečių integracijai ir Europos grąžinimo fondo – įgyvendinimu. c) Tarpusavio keitimosi informacija, susijusia su valstybių narių priemonėmis prieglobsčio ir imigracijos srityse, mechanizmas[8]– tai keitimosi informacija ir nuomonėmis dėl nacionalinio prieglobsčio ir imigracijos priemonių, kurios gali turėti didelį poveikį kelioms valstybėms narėms arba visai Europos Sąjungai, kanalas. d) Komisijos parengtos ataskaitos, pavyzdžiui, metinė neteisėtos imigracijos ataskaita[9] ir pokyčių darbo rinkoje ataskaita[10]. e) Agentūrų (pirmiausia FRONTEX) ir įstaigų (pavyzdžiui, CIREFI[11]) ataskaitos. Naudojimasis tam tikrais informacijos šaltiniais bus ribotas, nes Komisijos metinė ataskaita bus viešas dokumentas, todėl joje bus naudojama tik viešai skelbtina informacija. f) Informacija, gauta įgyvendinant Bendrą integracijos darbotvarkę[12] (pavyzdžiui, informacija, kurią teikia nacionaliniai integracijos informacijos centrai, taip pat informacija, pateikta integracijos vadovuose ir Europos integracijos interneto svetainėje). g) Su perkėlimu į nacionalinę teisę susijusi informacija, pateikiama išorės ekspertų studijose, Komisijos ataskaitose ir pažeidimų procedūros metu. Taip pat yra ir kitų informacijos šaltinių, į kuriuos būtų galima atsižvelgti, įskaitant tarptautiniuose forumuose, pavyzdžiui, OECD, atliekamą darbą ir mokslinių tyrimų projektus, pirmiausia finansuojamus pagal Komisijos mokslinių tyrimų programas. 4. PROCEDūRA IR TERMINAI Orientacinis 2010 m. Komisijos metinės ataskaitos rengimo tvarkaraštis: Data | Valstybės narės | Komisija | 2009 m. rugsėjo mėn. pradžia | Oficialus valstybėms narėms skirtas prašymas pateikti pranešimą. | Nuo lapkričio mėn. | Pradeda rengti metinę įgyvendinimo ES lygiu ataskaitą. | Lapkričio mėn. vidurys | Valstybės narės pateikia pranešimą apie įgyvendinimą nacionaliniu lygiu. | 2010 m. sausio mėn. vidurys | Jeigu reikia, valstybės narės atnaujina savo pranešimą. | Balandžio mėn. vidurys | Priima ir skelbia metinę ataskaitą. | Nuo balandžio iki birželio mėn. vidurio | Parengiamosios diskusijos Taryboje. | 3-ioji birželio mėn. savaitė | Metinė diskusija Europos Vadovų Tarybos susitikime. | Liepos, rugsėjo mėn. | Proceso peržiūra ir vertinimas, kitam ciklui skirtų patobulinimų siūlymas. | Kasmet atliekant peržiūrą ir vertinimą procesas turėtų būti laipsniškai tobulinamas. Programos, kuri pakeis Hagos programą, įtraukimas bus pirmas svarbus žingsnis plėtojant stebėjimo metodą. Taikant šį metodą taip pat bus naudojami nauji ataskaitų teikimo mechanizmai, pirmiausia metinės prieglobsčio padėties Europos Sąjungoje ataskaitos, kurias Komisijos pasiūlymu rengs būsimasis Europos prieglobsčio paramos biuras[13]. Be to, kiti esami Komisijos įsipareigojimai teikti ataskaitas, pirmiausia neteisėtos imigracijos ataskaitas[14] ir informaciją, perduodamą naudojant tarpusavio keitimosi informacija mechanizmą[15], tinkamu laiku turėtų būti panaikinti, o atitinkama informacija turėtų būti teikiama Komisijos metinėje pakto įgyvendinimo ataskaitoje. 5. IšVADA Šiuo stebėjimo metodu bus sukurtas struktūrinis metinis ataskaitų rengimo ir aukšto lygio politinių diskusijų imigracijos ir prieglobsčio srityje ciklas. Metinė ataskaita bus svarbiausias Komisijos politinis pareiškimas dėl imigracijos ir prieglobsčio politikos įgyvendinimo Europos Sąjungos ir valstybių narių lygiu. Metinė diskusija Europos Vadovų Taryboje – tai ženklas, kad imigracija ir prieglobstis yra pagrindiniai politiniai Europos integracijos klausimai. Todėl šiuo procesu užtikrinama, kad būtų išlaikytas naujas Europos paktu ir būsima daugiamete laisvės, saugumo ir teisingumo programa grindžiamas postūmis ir kad bendra ES imigracijos ir prieglobsčio politika būtų plėtojama toliau atsižvelgiant į konkrečius kiekvienos valstybės narės poreikius ir bendrą Europos Sąjungos interesą. Priedas. Bendra valstybių narių pranešimų struktūra I. Glausta politinė ataskaita Atsižvelgdami į penkias pakte minimas politikos sritis, pateikite Jūsų valstybės narės pažangos, padarytos nuo pakto priėmimo 2008 m. spalio mėn., politinio vertinimo santrauką. I. Teisėta imigracija – integracija Pagrindinis įsipareigojimas: organizuoti teisėtą imigraciją atsižvelgiant į prioritetus, poreikius bei priėmimo pajėgumus, kuriuos nustato kiekviena valstybė narė, ir skatinti integraciją. II. Neteisėta imigracija Pagrindinis įsipareigojimas: kontroliuoti neteisėtą imigraciją visų pirma užtikrinant, kad neteisėtai gyvenantys užsieniečiai grįžtų į savo kilmės šalis arba į tranzito šalį. III. Sienų kontrolė Pagrindinis įsipareigojimas: didinti sienų kontrolės veiksmingumą. IV. Prieglobstis Pagrindinis įsipareigojimas: sukurti prieglobsčio Europą. V. Visuotinis požiūris į migraciją Pagrindinis įsipareigojimas: užmegzti visapusišką partnerystę su kilmės bei tranzito šalimis, kad būtų skatinama migracijos ir vystymosi sinergija. II. FAKTINė INFORMACIJA Komisija nurodys pagrindinius veiksmus, kurių imtasi Europos Sąjungos lygiu. Valstybės narės, rengdamos pagrindinių veiksmų, kurių imtasi ir kurių numatyta imtis nacionaliniu lygiu, ataskaitą, turėtų naudoti šią lentelę. Toliau išvardyti įsipareigojimai perrašyti iš Europos pakto. Įsipareigojimas | Pagrindiniai veiksmai, kurių imtasi valstybės narės lygiu | Svarbiausi pokyčiai, numatomi valstybės narės lygiu | I. Teisėta imigracija – integracija | Pagrindinis įsipareigojimas: organizuoti teisėtą imigraciją atsižvelgiant į prioritetus, poreikius bei priėmimo pajėgumus, kuriuos nustato kiekviena valstybė narė, ir skatinti integraciją. | a) atsižvelgiant į 2008 m. kovo 13–14 d. Europos Vadovų Tarybos išvadas, paraginti valstybes nares ir Komisiją, laikantis Bendrijos acquis ir pirmenybės principo bei atsižvelgiant į žmogiškųjų išteklių potencialą Europos Sąjungoje, imtis tinkamiausių profesinės imigracijos politikos priemonių, kuriomis būtų atsižvelgta į visus kiekvienos valstybės narės darbo rinkų poreikius; | Taip pat nurodykite, kokį poveikį ekonomikos krizė turėjo Jūsų šalies nacionalinės teisės aktams, kuriais reglamentuojama profesinė migracija, ir (arba) šios srities politikai. Jeigu turite, pateikite pirmojo 2009 m. pusmečio profesinės migracijos duomenis ir nurodykite tendencijas. | b) didinti Europos Sąjungos patrauklumą aukštos kvalifikacijos darbuotojams | Taip pat nurodykite, kokį poveikį ekonomikos krizė turėjo Jūsų šalies nacionalinės teisės aktams, kuriais reglamentuojamas aukštos kvalifikacijos darbuotojų atvykimas, ir (arba) šios srities politikai. Jeigu turite, pateikite pirmojo 2009 m. pusmečio aukštos kvalifikacijos darbuotojų atvykimo duomenis ir nurodykite tendencijas. | ir imtis naujų priemonių, kad būtų sudarytos dar palankesnės sąlygos studentų ir mokslininkų priėmimui ir judėjimui ES viduje; | Taip pat nurodykite, kokį poveikį ekonomikos krizė turėjo Jūsų šalies nacionalinės teisės aktams, kuriais reglamentuojamas studentų ir mokslininkų atvykimas, ir (arba) šios srities politikai. Jeigu turite, pateikite pirmojo 2009 m. pusmečio su studentais ir mokslininkais susijusius duomenis ir nurodykite tendencijas. | c) skatinant laikiną arba apykaitinę migraciją ir vadovaujantis 2007 m. gruodžio 14 d. Europos Vadovų Tarybos išvadomis, užtikrinti, kad ši politika nepaaštrintų protų nutekėjimo problemos; | d) veiksmingiau reguliuoti šeimų imigraciją, paraginant kiekvieną valstybę narę, laikantis Europos žmogaus teisių ir pagrindinių laisvių apsaugos konvencijos, nacionalinės teisės aktuose, atsižvelgti, išskyrus tam tikras kategorijas, į savo priėmimo pajėgumus ir šeimų pajėgumus integruotis, kurie vertinami atsižvelgiant į imigrantų turimus išteklius bei būsto sąlygas paskirties šalyje ir, pavyzdžiui, tos šalies kalbos mokėjimą; | e) didinti abipusį keitimąsi informacija apie migraciją prireikus gerinant esamas priemones; | f) teikti išsamesnę informaciją apie teisėtos imigracijos galimybes ir sąlygas, visų pirma nedelsiant parengiant šiuo tikslu būtinas priemones; | Taip pat nurodykite, ar dėl ekonomikos krizės buvo pakeista Jūsų šalies informavimo politika. | g) vadovaujantis 2004 m. Tarybos patvirtintais bendrais principais, paraginti valstybes nares – tokiu būdu ir naudojant tokias priemones, kurias jos laiko tinkamomis – nustatyti plataus užmojo politiką, kad būtų skatinama imigrantų, kurie turi perspektyvą įsikurti visam laikui, harmoninga integracija juos priimančiose šalyse; | Taip pat nurodykite, ar dėl ekonomikos krizės buvo pakeista Jūsų šalies integracijos politika. | ši politika, kurios įgyvendinimas pareikalaus daug priimančiųjų šalių pastangų, turėtų būti grindžiama migrantų teisių (visų pirma teisių į švietimą, darbą, saugumą ir viešąsias bei socialines paslaugas) ir pareigų (laikytis priimančiosios šalies įstatymų) pusiausvyra. | Ji apims konkrečias priemones, kuriomis būtų skatinamas kalbos mokymasis ir galimybė įsidarbinti – esminiai integracijos veiksniai; | ja bus pabrėžiama pagarba valstybių narių bei Europos Sąjungos savitumui ir jų pagrindinėms vertybėms, pavyzdžiui, žmogaus teisėms, įsitikinimų laisvei, demokratijai, tolerancijai, vyrų ir moterų lygybei bei vaikams privalomam mokyklos lankymui. | Europos Vadovų Taryba taip pat ragina valstybes nares, imantis tinkamų priemonių, atsižvelgti į poreikį kovoti su diskriminacija, nuo kurios gali nukentėti migrantai; | h) vadovaujantis 2004 m. Tarybos patvirtintais bendrais principais, skatinti keitimąsi informacija apie įgyvendintus geriausios praktikos pavyzdžius migrantų priėmimo bei integracijos srityje ir propaguoti ES priemones, kuriomis būtų remiama nacionalinė integracijos politika. | II. Neteisėta imigracija | Pagrindinis įsipareigojimas: kontroliuoti neteisėtą imigraciją visų pirma užtikrinant, kad neteisėtai gyvenantys užsieniečiai grįžtų į savo kilmės šalis arba į tranzito šalį. | a) taikyti ne bendrą įteisinimą, o įteisinimą sprendžiant kiekvienu konkrečiu atveju, dėl humanitarinių ar ekonominių priežasčių ir laikantis nacionalinės teisės aktų; | Taip pat nurodykite, ar dėl ekonomikos krizės buvo pakeista Jūsų šalies įteisinimo politika. | b) sudaryti readmisijos susitarimus Bendrijos arba dvišaliu lygiu su tomis šalimis, kurių atveju tai yra būtina, kad kiekviena valstybė narė turėtų teisines priemones, užtikrinančias neteisėtai gyvenančių užsieniečių išsiuntimą; | Nurodykite dvišalius susitarimus, kuriuos sudarė Jūsų šalis. | bus įvertintas Bendrijos readmisijos susitarimų efektyvumas; | turėtų būti peržiūrėti tie derybiniai nurodymai, pagal kuriuos vedamos derybos nebuvo sėkmingos; | valstybės narės ir Komisija aktyviai derins veiksmus, kai bus deramasi dėl būsimų ES readmisijos susitarimų; | c) užtikrinti neteisėtos imigracijos pavojaus prevenciją nustatant trečiųjų šalių piliečių įvažiavimo ir gyvenimo politiką ar tam tikrais atvejais kitų sričių politikos taikymo tvarką, įskaitant laisvo judėjimo tvarką; | d) plėtoti valstybių narių bendradarbiavimą, prireikus savanorišku pagrindu taikant bendras priemones, kad būtų užtikrintas neteisėtai gyvenančių užsieniečių išsiuntimas (neteisėtai atvykusių asmenų biometrinis identifikavimas, bendri skrydžiai ir t. t.); | e) stiprinti bendradarbiavimą su kilmės ir tranzito šalimis, kad laikantis visuotinio požiūrio į migraciją būtų kovojama su neteisėta imigracija, visų pirma kartu su jomis laikytis plataus užmojo politikos policijos ir teisminio bendradarbiavimo srityje, siekiant kovoti su neteisėtu migrantų gabenimu bei prekyba žmonėmis užsiimančiomis tarptautinėmis nusikalstamomis organizacijomis | ir geriau informuoti bendruomenių, kuriose iškyla tokia grėsmė, gyventojus, siekiant išvengti nelaimingų atsitikimų, kurie visų pirma gali įvykti jūroje; | f) paprašyti valstybių narių, visų pirma remiantis Bendrijos priemonėmis, parengti savanorišką grįžimą skatinančias pagalbos priemones | Taip pat nurodykite, ar ekonomikos krizė turėjo įtakos Jūsų šalies savanoriško grįžimo politikai. | ir keistis tarpusavyje informacija šiuo klausimu, siekiant visų pirma užkirsti kelią pagalbą jau gavusių asmenų sugrįžimui apgaulės būdu į Europos Sąjungą; | g) paprašyti valstybių narių imtis griežtų veiksmų, be kita ko, migrantų labui, taikant atgrasomąsias ir proporcingas sankcijas asmenų (darbdavių ir t. t.), išnaudojančių neteisėtai gyvenančius užsieniečius, atžvilgiu; | h) veiksmingai taikyti Bendrijos nuostatas, pagal kurias vienos valstybės narės priimtas sprendimas dėl išsiuntimo yra taikomas visoje Europos Sąjungos teritorijoje; atsižvelgiant į tai pranešimas apie tokį išsiuntimą Šengeno informacinėje sistemoje (SIS) nustato valstybėms narėms prievolę uždrausti atitinkamam asmeniui įvažiuoti į jų teritoriją ir joje gyventi. | III. Sienų kontrolė | Pagrindinis įsipareigojimas: didinti sienų kontrolės veiksmingumą | a) paprašyti valstybių narių ir Komisijos sutelkti visus jų turimus išteklius, kad būtų užtikrinta veiksmingesnė išorės sausumos, jūros ir oro sienų kontrolė; | b) ne vėliau kaip nuo 2012 m. sausio 1 d. ir naudojantis Vizų informacine sistema (VIS) bendrai įvesti biometrinių vizų išdavimą, | nedelsiant pagerinti valstybių narių konsulinių atstovybių bendradarbiavimą, | kiek įmanoma labiau vienytis panaudojant išteklius ir laipsniškai, savanorišku pagrindu, kurti bendras konsulines vizų išdavimo įstaigas; | c) FRONTEX agentūrai suteikti, atsižvelgiant į valstybių narių vaidmenį ir joms tenkančią atsakomybę, lėšas įgyvendinti jai paskirtą Europos Sąjungos išorės sienų kontrolės koordinavimo misiją, spręsti krizines situacijas ir, valstybėms narėms paprašius, vykdyti visas būtinas laikinas arba nuolatines operacijas, vadovaujantis visų pirma 2008 m. birželio 5–6 d. Tarybos išvadomis. | Atsižvelgiant į agentūros veiklos įvertinimo rezultatus, bus sustiprintas jos vaidmuo bei operatyvinės veiklos priemonės ir, atsižvelgiant į situacijų įvairovę, gali būti priimtas sprendimas dėl specializuotų biurų, skirtų visų pirma rytinei sausumos sienai ir pietinei jūros sienai, įsteigimo: šiuo įsteigimu jokiu būdu neturėtų būti pažeistas agentūros FRONTEX vientisumas. | Galiausiai, gali būti išnagrinėta galimybė sukurti Europos sienų apsaugos pareigūnų sistemą; | d) laikantis solidarumo principo geriau atsižvelgti į problemas valstybėse narėse, į kurias atvyksta neproporcingai didelis migrantų srautas, ir šiuo tikslu paprašyti Komisijos pateikti pasiūlymus; | e) naudoti šiuolaikines technologines priemones, kad būtų užtikrinta sistemų sąveika ir būtų sudaryta galimybė integruotu būdu veiksmingai valdyti išorės sienas, atsižvelgiant į 2008 m. birželio 19–20 d. Europos Vadovų Tarybos išvadas ir į 2008 m. birželio 5–6 d. Tarybos išvadas. | Nuo 2012 m., atsižvelgiant į Komisijos pasiūlymus, daugiausia dėmesio reikėtų skirti atvykimo ir išvykimo elektroninio registravimo įdiegimui kartu įdiegiant pagreitintą procedūrą Europos piliečiams ir kitiems keliautojams; | f) sustiprinti bendradarbiavimą su kilmės bei tranzito šalimis, kad būtų sustiprinta išorės sienų kontrolė, ir kovoti su neteisėta imigracija didinant Europos Sąjungos pagalbą tų šalių personalo, atsakingo už migracijos srautų valdymą, mokymui ir aprūpinimui įranga; | g) patobulinti Šengeno acquis taikymo įvertinimo procese pasitelkiamus būdus ir šį procesą vykdyti dažniau atsižvelgiant į 2008 m. birželio 5–6 d. Tarybos išvadas. | IV. Prieglobstis | Pagrindinis įsipareigojimas: sukurti prieglobsčio Europą | a) 2009 m. įsteigti Europos paramos biurą, kuriam bus pavesta sudaryti palankesnes sąlygas valstybėms narėms tarpusavyje keistis informacija, tyrimų rezultatais bei patirtimi ir plėtoti už prieglobsčio prašymų nagrinėjimą atsakingų administracijų praktinį bendradarbiavimą. Šiam biurui nebus suteikti įgaliojimai nagrinėti prašymus ar priimti sprendimus, tačiau jis pasinaudos bendromis žiniomis apie kilmės šalis, kad padėtų suderinti nacionalinę praktiką, procedūras ir, atitinkamai, sprendimus; | b) prašyti Komisijos pateikti pasiūlymus dėl vienos bendros prieglobsčio procedūros, numatančios vienodas garantijas, įvedimo, jei įmanoma, 2010 m. ir ne vėliau kaip 2012 m., bei dėl vienodo pabėgėlių bei asmenų, kuriems suteikta papildoma apsauga, statuso nustatymo; | c) nustatyti procedūras, pagal kurias, esant krizei vienoje valstybėje narėje, susidūrusioje su masiniu prieglobsčio prašytojų antplūdžiu, būtų sudaryta galimybė, viena vertus, komandiruoti pareigūnus iš kitų valstybių narių suteikti tai valstybei pagalbą ir, kita vertus, greičiau mobilizuojant esamas ES programas parodyti tikrąjį solidarumą su ta valstybe. | Valstybėms narėms, kurių nacionalinė prieglobsčio sistema patiria ypatingą ir neproporcingą spaudimą, visų pirma dėl jų geografinės ar demografinės padėties, solidarumu taip pat turi būti siekiama sudaryti palankesnes sąlygas tam, kad tarptautine apsauga besinaudojančių asmenų savanoriškas ir suderintas paskirstymas tarp šių ir kitų valstybių narių būtų tolygesnis, užtikrinant, kad nebūtų piktnaudžiaujama prieglobsčio sistemomis. Pagal šiuos principus Komisija, prireikus konsultuodamasi su Jungtinių Tautų pabėgėlių reikalų vyriausiojo komisaro biuru, sudarys palankesnes sąlygas tokiam savanoriškam ir suderintam paskirstymui. | Laikantis biudžetinių procedūrų konkretūs asignavimai pagal galiojančias Bendrijos finansines priemones turėtų būti suteikti šiam paskirstymui atlikti; | d) sustiprinti bendradarbiavimą su Jungtinių Tautų pabėgėlių reikalų vyriausiuoju komisaru, kad būtų užtikrinta geresnė asmenų, prieglobsčio prašymą pateikiančių už Europos Sąjungos valstybių narių teritorijos ribų, apsauga, visų pirma pasitelkiant šias priemones: savanoriškai darant pažangą siekiant perkelti asmenis, kuriems suteikta Jungtinių Tautų pabėgėlių reikalų vyriausiojo komisaro apsauga, į Europos Sąjungos teritoriją, visų pirma pagal regionines apsaugos programas; | prašant Komisiją, palaikant ryšius su Jungtinių Tautų pabėgėlių reikalų vyriausiuoju komisaru, pateikti pasiūlymus dėl bendradarbiavimo su trečiosiomis šalimis, siekiant sustiprinti tų šalių apsaugos sistemų pajėgumus; | e) prašyti valstybių narių suteikti už išorės sienų kontrolę atsakingam personalui mokymą su tarptautine apsauga susijusių teisių ir prievolių srityje. | V. Visuotinis požiūris į migraciją | Pagrindinis įsipareigojimas: užmegzti visapusišką partnerystę su kilmės bei tranzito šalimis, kad būtų skatinama migracijos ir vystymosi sinergija. | a) Bendrijos arba dvišaliu lygiu sudaryti susitarimus su kilmės ir tranzito šalimis, į kuriuos atitinkamai būtų įtrauktos sąlygos dėl prie darbo rinkos padėties valstybėse narėse pritaikytų teisėtos migracijos galimybių, kovos su neteisėta imigracija, readmisijos ir dėl kilmės bei tranzito šalių vystymosi; | Europos Vadovų Taryba prašo valstybių narių ir Komisijos teikti viena kitai informaciją ir tarpusavyje konsultuotis dėl tokių dvišalių susitarimų tikslų ir ribų bei dėl readmisijos susitarimų; | b) skatinti valstybes nares, jų galimybių ribose, į rytus ir į pietus nuo Europos esančių šalių partnerių piliečiams suteikti teisėtos imigracijos galimybes, pritaikytas prie darbo rinkos valstybėse narėse padėties, sudarant galimybę tų šalių piliečiams gauti mokymą ar įgyti profesinės patirties ir sukaupti santaupas, kurias jie galės panaudoti savo šalies labui. | Todėl Taryba prašo valstybes nares skatinti laikinos ar apykaitinės migracijos formas, siekiant išvengti protų nutekėjimo problemos; | c) vykdyti bendradarbiavimo su kilmės ir tranzito šalimis politiką, kad būtų atgrasyta nuo neteisėtos imigracijos arba jai užkirstas kelias, visų pirma tose šalyse sustiprinant pajėgumus; | d) veiksmingiau integruoti migracijos ir vystymosi politiką nagrinėjant, kaip šių sričių politika galėtų suteikti naudos tiems regionams, iš kurių kyla imigracija, užtikrinant suderinamumą su kitais vystymosi politikos aspektais ir Tūkstantmečio vystymosi tikslais. | Todėl Europos Vadovų Taryba prašo valstybių narių ir Komisijos – tuose prioritetiniuose sektoriuose, kurie nustatyti su šalimis partnerėmis – pirmenybę teikti solidariojo vystymosi projektams, kuriais gerinamos gyventojų gyvenimo sąlygos, pavyzdžiui, mitybos, sveikatos priežiūros, švietimo, profesinio mokymo ir užimtumo srityse; | e) skatinti bendro vystymosi veiksmus, kuriais migrantams sudaroma galimybė dalyvauti jų šalių vystymesi. | Europos Vadovų Taryba rekomenduoja, kad valstybės narės paremtų specialių finansinių instrumentų, sudarančių galimybę užtikrintai ir pigiau persiųsti migrantų santaupas investavimo ar socialinio draudimo tikslais, patvirtinimą; | f) ryžtingai įgyvendinti Europos Sąjungos ir Afrikos partnerystę, dėl kurios susitarta 2007 m. gruodžio mėn. Lisabonoje, 2007 m. lapkričio mėn. Albufeiroje surengtos pirmojo Europos ir Viduržemio jūros regiono šalių ministrų susitikimo dėl migracijos išvadas bei Rabato veiksmų planą ir šiuo tikslu 2008 m. rudenį Paryžiuje surengti antrąją Europos ir Afrikos ministrų konferenciją dėl migracijos ir vystymosi, kurioje būtų priimti sprendimai dėl konkrečių priemonių; | plėtoti, atsižvelgiant į 2007 m. birželio mėn. savo išvadas, visuotinį požiūrį į migraciją rytinėje ir pietinėje Europos dalyje ir šiuo tikslu palankiai vertinti iniciatyvą 2009 m. Prahoje surengti ministrų konferenciją šiais klausimais; | toliau plėtoti vykstančius politinius ir sektorinius dialogus, visų pirma su Lotynų Amerikos, Karibų ir Azijos šalimis, siekiant geriau suprasti su migracija susijusius interesus ir sustiprinti dabartinį bendradarbiavimą; | g) paspartinti svarbiausių visuotinio požiūrio į migraciją priemonių (migracijos ataskaitų, bendradarbiavimo platformų, partnerysčių judumo srityje ir apykaitinės migracijos programų) plėtojimą, kad būtų užtikrinta iš pietų vedančių migracijos kelių ir iš rytų bei pietryčių vedančių migracijos kelių pusiausvyra, ir atsižvelgti į patirtį, įgytą šioje srityje derantis su kilmės bei tranzito šalimis dėl Bendrijos ir dvišalių susitarimų dėl migracijos ir readmisijos, bei į bandomąsias partnerystes judumo srityje; | h) įgyvendinant šiuos įvairius veiksmus užtikrinti, kad jie atitiktų kitus ES vystomojo bendradarbiavimo politikos aspektus, visų pirma 2005 m. Europos konsensusą dėl vystymosi, ir politiką kitose srityse, visų pirma kaimynystės politiką. | [1] Pirmininkaujančios valstybės narės išvados, dokumentas Nr. 14368/08. Paktas pateikiamas dokumente Nr. 13440/08. [2] COM (2008) 359 galutinis. [3] COM (2008) 359 galutinis. [4] 2007 m. liepos 11 d. Reglamentas (EB) Nr. 862/2007 dėl Bendrijos migracijos statistikos ir tarptautinės apsaugos statistikos, OL L 199, 2007 7 31, p. 23. [5] Kalbant apie prieglobstį, valstybės narės Komisijai (Eurostatui) turi pateikti mėnesio, ketvirčio arba metų statistinius duomenis (priklausomai nuo duomenų kategorijos). Mėnesio (prašymai suteikti prieglobstį) ir ketvirčio (pirmosios instancijos teismų sprendimai dėl prašymų suteikti prieglobstį) statistiniai duomenys turi būti atsiunčiami per du mėnesius nuo ataskaitinio laikotarpio pabaigos. Kalbant apie kitą migracijos statistiką, valstybės narės metinius duomenis turi perduoti per tris, šešis arba dvylika mėnesių (priklausomai nuo duomenų kategorijos) nuo ataskaitinių metų pabaigos. Šie tvarkaraščiai nustatyti reglamente, juose nustatytos anksčiausios datos, kada su palyginamais duomenimis bus galima susipažinti visose valstybėse narėse. [6] 2008 m. gegužės 14 d. Tarybos sprendimo 2008/381/EB dėl Europos migracijos tinklo sukūrimo 1 straipsnio 2 dalis, OL L 131, 2008 5 21, p. 7. [7] Sprendimo 9 straipsnio 1 dalis. [8] 2006 m. spalio 5 d. Tarybos sprendimas 2006/688/EB dėl tarpusavio keitimosi informacija, susijusia su valstybių narių priemonėmis prieglobsčio ir imigracijos srityse, mechanizmo nustatymo, OL L 283, 2006 10 14, p. 40. [9] Trečioji metinė bendrosios kovos su nelegalia imigracija, nelegaliu gabenimu ir prekyba žmonėmis, išorės sienų ir nelegaliai gyvenančių asmenų grąžinimo politikos plėtojimo ataskaita, SEC (2009) 320 galutinė. [10] Žr., pavyzdžiui, 2008 m. užimtumo Europoje ataskaitą, kurioje yra skyrius apie padėtį darbo rinkoje ir neseniai atvykusių migrantų iš trečių šalių daromą poveikį. [11] Informacijos, diskusijų ir keitimosi duomenimis sienų kirtimo ir migracijos klausimais centras (CIREFI) 1992 m. įsteigtas už imigraciją atsakingų ministrų sprendimu. 1994 m. centro veikla buvo išplėsta į ją įtraukiant informacijos apie neteisėtą migraciją rinkimą, neteisėtą imigraciją ir neteisėtą buvimą, pagalbą neteisėtai imigracijai ir padirbtų arba suklastotų kelionės dokumentų naudojimą rinkimą, OL C 274, 1996 9 19, p. 50. [12] COM (2005) 389 galutinis. [13] Europos Parlamento ir Tarybos reglamento dėl Europos prieglobsčio rėmimo biuro įsteigimo pasiūlymo 12 straipsnis, COM (2009) 66 galutinis. Siekdama įvairių prieglobsčio srities teisinių priemonių nuoseklumo, Komisija svarstys galimybę iš dalies pakeisti Tarybos sprendimą dėl Europos migracijos tinklo sukūrimo. [14] 2003 m. Saloniukų Europos Vadovų Tarybos reikalavimu. [15] Reikalavimas nustatytas Tarybos sprendimo 2006/688/EB 4 straipsnyje.